Hugo Boss

Η Hugo Boss AG (ή απλά ως HUGO BOSS) είναι οίκος μόδας με έδρα το Μέτσινγκεν στη Βάδη-Βυρτεμβέργη της Γερμανίας. Η εταιρεία πουλάει ενδύματα, αξεσουάρ, υποδήματα και δερμάτινα είδη. Η Hugo Boss είναι μία από τις μεγαλύτερες γερμανικές μάρκες ρούχων, με παγκόσμιες πωλήσεις περίπου 4,2 δισεκατομμυρίων ευρώ το 2023. Οι μάρκες μόδας της εταιρείας είναι οι Boss και Hugo. Η Hugo Boss πουλάει επίσης προϊόντα με άδεια επωνυμίας για παιδική μόδα, γυαλιά, ρολόγια, οικιακά υφάσματα, ρούχα ιππασίας, εργαλεία γραφής και αρώματα.

Η εταιρεία ιδρύθηκε το 1924 στη Γερμανία από τον Hugo Ferdinand Boss και αρχικά παρήγαγε ρούχα γενικής χρήσης. Το 1931 η εταιρεία αναγκάστηκε να μειώσει το εργατικό δυναμικό της κατά σχεδόν ένα τέταρτο και να κηρύξει πτώχευση. Την ίδια χρονιά, ο Hugo Ferdinand Boss έγινε μέλος του Ναζιστικού Κόμματος και η εταιρεία του ήταν μια από τις εταιρείες που παρήγαγαν τις μαύρες στολές των SS. Μέχρι το 1938, η εταιρεία επικεντρώθηκε στην παραγωγή στολών για τη Βέρμαχτ και αργότερα επίσης για τα Waffen-SS. Κατά τη διάρκεια του Β' Παγκοσμίου Πολέμου, εκτός από τους 300 υπαλλήλους της, η Hugo Boss απασχολούσε 140 καταναγκαστικούς εργάτες, οι περισσότεροι από τους οποίους ήταν γυναίκες από τη Σοβιετική Ένωση και την Πολωνία. Εκτός από αυτούς τους εργάτες, 40 Γάλλοι αιχμάλωτοι πολέμου εργάστηκαν επίσης για την εταιρεία για σύντομο χρονικό διάστημα μεταξύ Οκτωβρίου 1940 - Απριλίου 1941. Το 2011, η εταιρεία εξέδωσε μια δήλωση «βαθιάς λύπης σε όσους υπέστησαν ζημιά ή κακουχίες στο εργοστάσιο που διοικούσε ο Hugo Boss τον καιρό της Ναζιστικής Περιόδου».

Μετά τον Δεύτερο Παγκόσμιο Πόλεμο και τον θάνατο του ιδρυτή το 1948, η Hugo Boss άρχισε να στρέφει την προσοχή της στα ανδρικά κοστούμια. Η εταιρεία παρουσίασε μια σειρά αρωμάτων το 1988, προσθέτοντας σειρά γυναικείων ενδυμάτων το 1997 και παιδικά ρούχα το 2006-2007. Έκτοτε η εταιρεία εξελίχθηκε σε μεγάλο παγκόσμιο οίκο μόδας. Από το 2015, λειτουργούσε περισσότερα από 1.418 καταστήματα λιανικής παγκοσμίως.

 Επιχειρηματικές περιοχές 
 Η Hugo Boss δραστηριοποιείται στα ακόλουθα τμήματα:

 Boss: Κάτω από τη βασική επωνυμία Boss πουλά γυναικεία και ανδρικά ενδύματα και απευθύνεται στους millenials.
 Hugo: Η μάρκα Hugo παράγει ανδρικά ενδύματα από το 1993, ακολουθούμενη από γυναικεία το 1998. 
 Παιδικά ρούχα: Υπάρχουν συλλογές για παιδιά από το 2008.
 Παπούτσια: Η Hugo Boss κατασκευάζει παπούτσια από το 1995.
 Αρώματα: Αρώματα, κρέμες, αποσμητικά και αφρόλουτρα για άνδρες και γυναίκες προσφέρονται υπό την επωνυμία Boss και Hugo. Το πρώτο άρωμα Boss, το ανδρικό άρωμα Hugo Boss, που μετονομάστηκε σε Boss Number One το 1998, εξακολουθεί να είναι διαθέσιμο σήμερα. 
 Γυαλιά και ρολόγια: Η εταιρεία παράγει γυαλιά με άδεια από το 1989 και ρολόγια από το 1996. 
 Υφάσματα για το σπίτι: Το 2011, η συλλογή Boss Home με κλινοσκεπάσματα, πετσέτες και άλλα υφάσματα για το σπίτι παρήχθη επίσης κατόπιν άδειας, παρουσιάστηκε σε εμπορική έκθεση και στη συνέχεια διατέθηκε στην αγορά.
 Ρούχα ιππασίας: Από τον Αύγουστο του 2023, η Hugo Boss πωλεί με την επωνυμία Boss Equestrian ρούχα ιππασίας. 
 Όργανα γραφής: Η Hugo Boss διαθέτει επίσης όργανα γραφής που κατασκευάζονται κατόπιν άδειας. 
 Αξεσουάρ για σκύλους: Η εταιρεία παράγει αξεσουάρ για σκύλους με άδεια από το 2022.

 Παραπομπές 

Κατηγορία:Επιχειρήσεις της Γερμανίας